Nordjyllands Beredskabs folk på station Thisted måtte ved 19.30-tiden rykke ud til en brand på Tilsted Skole i Thisted. Og indsatslederen undrer sig. - Vi blev kaldt frem til en brand i et brændeskur, der ligger klos op af væggen ind til skolen. Branden var i sig selv ikke så stor, men det er kun fordi, skuret står op af en murstensvæg uden vinduer, at det ikke gik værre, siger indsatsleder Lars Bjørndal fra Nordjyllands Beredskab. Han påpeger, at der ikke burde være elever eller andre på skolen i pinseferien. - Det virker besynderligt, at et brændeskur skulle kunne antænde sig selv. Derfor tilkaldte vi også politiet til at undersøge sagen nærmere. Men det var rent held, at det ikke gik værre, siger han. Branden blev hurtigt slukket, og politiet undersøger sagen nærmere.

Opsummering:
Brandvæsenet tilkaldte politiet efter mistænkelig brand ved Tilsted Skole i Thisted.